Predkladacia správa

     Materiál sa predkladá na rokovanie vlády SR v nadväznosti na uznesenie č. 772/2004, ktorým bola v bode C.3 uložená ministrovi životného prostredia a ministrovi obrany úloha predkladať každoročne v termíne do 30. júna na rokovanie vlády SR správu o stave realizácie geologických, sanačných a monitorovacích prác v lokalitách poškodených činnosťou bývalej Sovietskej armády s konkretizáciou postupu prác a finančných nárokov na nasledujúci rok.

     Problematikou sanačných a monitorovacích prác v lokalitách poškodených činnosťou bývalej Sovietskej armády sa vláda SR po prvýkrát zaoberala v roku 1993, kedy prijala uznesenie č. 408/1993, na základe ktorého boli vykonávané sanačné práce do roku 2001. Realizáciu prác v tomto období zabezpečovalo Ministerstvo obrany SR (ďalej len „MO SR“). V roku 2001 bol uznesením vlády SR č. 1196 schválený presun gescie za uvedenú oblasť na Ministerstvo životného prostredia SR (ďalej len „MŽP SR“). V zmysle tohto uznesenia MŽP SR zabezpečilo vypracovanie rizikových analýz, z ktorých vyplynuli podstatné zmeny v prístupe k hodnoteniu rozsahu znečistenia a postupu ďalších sanačných opatrení. Uzneseniami vlády SR č. 1086/2002 a 1148/2003 boli riešené otázky rozdelenia zodpovednosti za realizáciu nápravných opatrení v najviac poškodených lokalitách. Od roku 2003 je preto v platnosti dohoda dotknutých rezortov schválená citovaným uznesením 1148/2003 podľa ktorej úlohou MŽP SR je plniť úlohu odborného garanta nad realizáciou sanačných prác v období do ich ukončenia. Úlohou MO SR je zabezpečiť vypracovanie aktualizovaných projektov sanačných prác na základe podkladov MŽP SR a zabezpečiť tiež realizáciu sanačných opatrení v pokračujúcich lokalitách.

     V predkladanej správe sú uvedené výsledky sanačných a monitorovacích prác v najviac znečistených lokalitách Sliač, Vlkanová a Rimavská Sobota za obdobie rokov 2004 až 2008, kde hlavnými kontaminantmi boli ropné látky, chlórované  a aromatické uhľovodíky. 
Sanačné opatrenia v uvedenom období boli smerované hlavne na monitorovanie stavu znečistenia vedúce k zabezpečeniu podrobných podkladov pre navrhnutie ďalších čo najefektívnejších a najhospodárnejších opatrení k ukončeniu sanačných prác a boli vykonávané nutné sanačné opatrenia na zabránenie šírenia kontaminácie do nekontaminovaných resp. v predchádzajúcom období vyčistených lokalít. Na základe aktuálnych výsledkov boli vykonané nové rizikové analýzy a verifikácia vypočítaného rizika na súčasný reálny stav, ktorý bol overený kontrolnými odbermi vzoriek podzemných vôd, čo viedlo v prípade lokality Rimavská Sobota a Vlkanová k prehodnoteniu doterajších postupov s možnosťou ukončenia ďalších sanačných opatrení. V lokalite Sliač bola vykonaná analýza výsledkov doterajších monitorovacích prác, pričom bolo zistené, že podzemná voda je znečistená len lokálne a kvalita vody sa zlepšuje, alebo sa nemení. Keďže bola zistená prítomnosť voľnej fázy na hladine podzemnej vody v oblasti Sliač – Sever II, bol pre túto oblasť realizovaný doplňujúci prieskum a špecifická riziková analýza a následne tiež upravený projekt sanačných prác. Sanačné práce podľa upraveného projektového riešenia boli v predchádzajúcom období začaté. 
      Pokračovanie sanačných a monitorovacích prác v lokalitách po bývalej Sovietskej armáde sa zabezpečí kontrolu rozsahu kontaminácie podzemných vôd a zamedzí šírenie sa znečistenia, čo bude mať priaznivý dopad na životné prostredie a kvalitu života obyvateľstva v dotknutom území.

     Na základe v správe prezentovaného návrhu prác na obdobie roku 2010 je predpokladaná finančná potreba na zabezpečenie efektívnych sanačných opatrení, vo výške 738 564,00 € (22 250 000,0 Sk) smerujúcich k ukončeniu úlohy v roku 2011, kedy bude finančná potreba vo výške 663 878,38 € (20 000 000,00 Sk), pričom tieto finančné prostriedky budú zabezpečované v rámci schválených limitov MO SR na rok 2010, resp. 2011. 
     
     Realizácia sanačných a monitorovacích prác v lokalitách po bývalej Sovietskej armáde nebude mať dopad na rozpočty štátnych fondov, rozpočty obcí a VÚC, rozpočty Sociálnej poisťovne, zdravotných poisťovní a Národného úradu práce, na rozpočty Fondu národného majetku SR a Slovenského pozemkového fondu ani na podnikateľské prostredie a administratívne štruktúry.